માતાપિતા પોતાના સંતાન માટે યોગ્ય પાત્ર/મુરતિયો શોધવાની તૈયારી શરુ કરે તે પહેલા, કે માંગા આવવાની શરૂઆત થાય તે સાથે દરેક માતાપિતાની સહુ પ્રથમ એ ફરજ થઈ જાય છેકે તેઓ તેમના સંતાનને મિત્રભાવે પ્રેમથી પૂછી લે કે તેઓએ પોતે પોતાની રીતે પોતાના માટે કોઈ યોગ્ય પાત્ર શોધી લીધું તો નથીને? તેઓ કોઈની પણ જોડે પ્રેમ સંબંધમાં તો નથીને? આ બાબતે પોતાના સંતાનની સાથે ખુબ જ નિખાલસ ચર્ચા થવી જરૂરી હોય છે. ઘણીવાર એવું જોવામાં આવે છે કે આ બાબતે ન તો માતાપિતા સંતાનને પૂછે કે ન તો સંતાન સંકોચ, ડર કે ભયના માર્યા માતાપિતાને પોતાના પ્રેમ સંબંધ વિશે જણાવે છે, તેથી થાય છે એવું કે પુત્ર કે પુત્રી પરાણે સગપણ માટે હા પાડે છે, લગ્નની તારીખ નક્કી થાય, લગ્નનો દિવસ નજીક આવે, અને બધી તૈયારી થઈ ગઈ હોય ત્યારે જ બધું રહસ્ય બહાર આવે, ક્યાં તો છોકરા છોકરી ભાગી ગયા હોય કે પછી આત્મહત્યાની ધમકી આપે એટલે લગ્ન અટકાવી દેવા પડે અને સગપણ ફોક કરવું પડે. ભવિષ્યમાં આવી મૂંઝવણભરી પરિસ્થિતિ પેદા ન થાય, બદનામી ન થાય, બેઈજ્જતી ન થાય, વધુ પડતી હોહા ન થાય તે માટે સમજુ માતાપિતાએ આ બાબતે અગાઉથી જ માનસિક તૈયારી કરી લઇ પોતાના સંતાને શોધેલું પાત્ર જ્ઞાતિજાતી, ધર્મના બાધને ધ્યાનમાં લીધા વિના જો સુશિક્ષિત, સુસંસ્કારી, અને સદગુણોથી સંપન્ન હોય, ચાલચલગત સારી હોય અને સાથોસાથ ખાસ કરીને છોકરીએ શોધેલું પાત્ર પોતાનાં પગ પર ઉભું રહેતું હોય, સારી નોકરી ધંધો કે પોતાનો સ્વરોજગાર કે વ્યવસાય હોય, પરણ્યા પછીની સઘળી જવાબદારીઓ ઉઠાવવા સક્ષમ હોય, પરંતુ આર્થિક રીતે એટલું સુખી સમૃદ્ધ હોય કે ના પણ હોય છતાં ખાધે પીધે વાંધો આવે એવું ન હોય તો માતાપિતાએ લગ્ન માટે સંમતી આપવી આવશ્યક થઈ જાય છે અને એ આજના સમયની માંગ પણ છે તે ધ્યાનમાં રાખવું રહ્યું. જયારે છોકરા કે છોકરી પોતાનું પાત્ર પોતાની રીતે શોધી લીધું હોય અને તે પાત્ર જયારે આંતરજ્ઞાતિય, જાતીય, કે આંતરધર્મી હોય ત્યારે માતાપિતા માટે ખુબ જ મુંઝવણભરી પરિસ્થિતિ પેદા થતી હોય છે.